Նախարարը պատվիրակներին տեղեկացրել է, որ Հայաստանի իշխանությունները պատրաստակամ են ավարտին հասցնել տեղական ինքնակառավարման մարմինների ապակենտրոնացման գործընթացը, որն իրականացվելու է հանրության լայն շրջանակների մասնակցության և նրանց ազատ կամարտահայտության պայմաններում։ «Իրական ապակենտրոնացված, ինքնակառավարվող և անկախ ավագանու ինստիտուտ ունեցող համայնքներ մենք կարող ենք ունենալ միայն այն ժամանակ, երբ համագործակցելով քաղհասարակության հետ, ձևավորենք հանրային ինքնագիտակցության և քաղաքական հասունության բարձր մակարդակ ունեցող քաղաքացիներ»,-ասել է Սուրեն Պապիկյանը՝ հույս հայտնելով, որ այդ հանգրվանին հասնելու գործում կունենան ԵԽ աջակցությունը։